Yahya Hassan har selv båret brænde til det bål, han nu har brændt sig på, mente anklager Lars Petersen, der kræver den 21-årige digter straffet med 3 års ubetinget fængsel efter skudepisoden i marts.

Annonce

Anklagemyndigheden og Yahya Hassans forsvarer står milevidt fra hinanden, inden straffen skal udmåles i den medieombruste retssag, hvor den århusianske digter er tiltalt for - blandt meget andet - at have affyret omkring tre skarpe skud på Kappelvænget i det vestlige Aarhus 20. marts i år.

<p>Torsdag er retten i Aarhus igen helliget retssagen mod Yahya Hassan. Foto: Kim Haugaard/Scanpix</p>

Det står klart efter et retsmøde torsdag, hvor en række vidner afgav deres forklaringer ved Retten i Aarhus.

Annonce

Kræver 3 år

Senioranklager Lars Petersen lagde op til en dom efter straffelovens hårde voldsparagraf og »ikke under 3 års ubetinget fængsel«,

Yahya Hassans forsvarer, Michael Juul Eriksen, påpegede derimod en række formildende omstændigheder, der ifølge advokaten maksimalt bør kunne resultere i 18 måneders betinget fængsel.

Og det er endda højt sat, mente forsvareren, der havde gravet lignende sager frem, hvor straffen var udmålt til 30 dages fængsel plus samfundstjeneste.

Annonce

Kompliceret sag

Den omfattende retssag mod Yahya Hassan begyndte tidligere på ugen efter et halvt års tilløb.

Digteren er ifølge anklageskriftet tiltalt for hele 36 forskellige forhold.

De svinger fra færdselsforseelser og tyveri af en fadøl i den milde ende til ulovlig våbenbesiddelse og for at have skudt en 17-årig mand i foden og i låret.

Yahya Hassan har allerede erkendt de 34 punkter i anklageskriftet, og retssagen er derfor centreret omkring den skudepisode, der fandt sted 20. marts på Kappelvænget.

Da Hassan både har erkendt skuddene og ulovlig våbenbesiddelse, er det store spørgsmål - som også kan få stor indflydelse på straffen - om han skød for at ramme, og om han gjorde det med fuldt overlæg.

Selv siger han, at han affyrede sin pistol ned i jorden i nødværge - for at slippe nogenlunde helskindet fra et igangværende overfald.

Annonce

Troede at Yahya blev skudt

I løbet af torsdagen forklarede flere vidner i retten, hvordan det virkede til, at Yahya Hassan handlede i nødværge.

En mand, der bor i området og var vidne til episoden, forklarede, at han først troede, det var Yahya Hassan, der blev skudt.

»Jeg kan se Yahya Hassan gå baglæns, mens han siger 'lad mig være, lad mig være - jeg har brækket armen'. Der går 2-3 mænd frem imod ham. Det næste jeg hører er skud, og jeg går ud fra, at det er Yahya Hassan, der bliver skudt på,« forklarede vidnet.

Annonce

»Der var noget galt med Yahya«

Kort før skudepisoden var Yahya Hassan gået ind på The Burger Bob - et pizzeria på Kappelvænget - for at bestille noget mad.

Ejeren fortalte i retten, at han allerede, da Yahya Hassan kom ind i forretningen, kunne se at noget var galt.

»Der var et eller andet i hans ansigt, der afslørede, at han ikke var rolig, selvom han smilede. Måske var han bange. Der var i hvert fald noget galt med ham,« forklarede han.

Yahya Hassan forlod forretningen efter at have bestilt, og cirka et minut efter kunne pizzeria-ejeren høre råb ude foran forretningen.

»Jeg går udenfor. Der står en person og holder en telefon frem mod Yahya Hassan, mens han filmer. Yahya Hassan virker meget sur og bange,« fortalte pizzeria-ejeren.

Han beskrev Yahya Hassan som meget aggressiv under episoden, men fortalte samtidig, hvordan Hassan helt tydeligt skød ned i jorden for at undgå at ramme sin modstander.

»Det var ligesom advarselsskud. Jeg kunne se, at Yahya forsøgte at trække sig, men der var kun to meter imellem dem.«

Annonce

Søster nægtede afhøring

Også Yahya Hassans søster afgav torsdag vidneforklaring i retten, selvom hun af flere omgange har nægtet at lade sig afhøre af politiet i sagen.

I retten forklarede hun, at hun overværede hele episoden fra familiens nærliggende lejlighed, hvorfra der er udsigt til området.

»Da Yahya træder ud fra pizzeriaet, kommer en dreng direkte hen til ham og slår ham i ansigtet. Det er sådan, det starter,« sagde hun lavmælt.

Søsteren forklarede desuden, hvordan hun fra lejligheden råbte til sin bror, at der var flere personer på vej. Hun råbte desuden, at de skulle lade broderen være.

På spørgsmålet om, hvorvidt Yahya Hassan kunne høre råbene, svarede hun:

»Det regner jeg med, for jeg kunne se, han gik i panik.«

Umiddelbart bagefter begyndte skudvekslingen.

Søsteren mente at have hørt tre skud blive affyret. Anklager Lars Petersen bad hende om at rejse sig fra vidneskranken og demonstrere, hvordan broderen havde skudt, og søsteren markerede herefter mod gulvet med fingrene formet som en pistol.

Domsmandsretten har nu en uges tid til at gennemgå sagen, inden der fredag 16. september ventes at falde dom.